Diari Oficial de la Generalitat Valenciana


Sumari del DOGV 8252, del 12-03-2018 (2018/2488)

RESOLUCIÓ de 7 de març de 2018, de la Conselleria d'Economia Sostenible, Sectors Productius, Comerç i Treball, per la qual es convoquen els premis de la Generalitat de la fase autonòmica del concurs escolar 2017-2018 Consumópolis 13: en la publicitat: tot val?
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8252

Data del DOGV
:   12-03-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/2488


Data del document
:   07-03-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * distinció honorífica

RESOLUCIÓ de 7 de març de 2018, de la Conselleria d'Economia Sostenible, Sectors Productius, Comerç i Treball, per la qual es convoquen els premis de la Generalitat de la fase autonòmica del concurs escolar 2017-2018 Consumópolis 13: en la publicitat: tot val- [2018/2488]  
  
Promoure l'educació de les persones consumidores en els centres educatius de la Comunitat Valenciana, és una de les prioritats de la Generalitat, amb l'objectiu que l'alumnat desenvolupe capacitats i hàbits crítics i responsables en relació al consum. En aquesta línia d'actuació, els temes relacionats amb el consum responsable i el coneixement i accés de les persones consumidores a les noves tecnologies, ocupen un lloc destacat.  
Per aquest motiu, per al curs 2017-2018 la Comunitat Valenciana ha decidit participar en l'organització del concurs escolar Consumópolis 13: en la publicitat: tot val?, convocat pel Ministeri de Sanitat, Serveis Socials i Igualtat, a través de l'Agència Espanyola de Consum, Seguretat Alimentària i Nutrició, les bases reguladores del qual les recull l'Ordre SSI/1226/2017, d'11 de desembre, publicades en el Boletín Oficial del Estado número 304, de 15 de desembre de 2017.  
  
L'objectiu d'aquest concurs escolar és sensibilitzar l'alumnat de la importància que té realitzar els actes de consum de forma conscient, crítica, solidària i responsable.  
De conformitat amb les bases reguladores abans mencionades, en particular de la base cinquena, primer apartat, i de la base sisena, primer apartat, correspon a la Generalitat, en el seu àmbit competencial, tramitar la convocatòria i concessió dels premis autonòmics d'aquest concurs.  
Per això, i en virtut de les facultats que em confereixen l'article 28 de la Llei 5/1983, de 30 de desembre, del Consell, i l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer  
Convocar, en règim de concurrència competitiva, els premis de la Generalitat de la fase autonòmica del concurs escolar 2017-2018 Consumópolis 13: en la publicitat: tot val-  
Les bases reguladores i la convocatòria dels premis nacionals del concurs escolar 2017-2018 Consumópolis 13: en la publicitat tot val?, van ser publicades mitjançant l'Ordre SSI/1226/2017, d'11 de desembre de 2017. Es poden consultar en el portal d'internet Consumopolis, www.consumopolis.es, en la pàgina web de l'Agència Espanyola de Consum, Seguretat Alimentària i Nutrició www.aecosan.msssi.gob.es i en la pàgina web de la Conselleria d'Economia Sostenible, Sectors Productius Comerç i Treball www.indi.gva.es/va/web/consumo.  
  
  
Segon  
L'import màxim global destinat a atendre aquests premis és de 5.000,00 euros i es finançarà amb càrrec a la línia pressupostària S5741000 del capítol IV del programa pressupostari 443.10, Protecció consumidors i qualitat de béns i serveis, consignada en la Llei 22/2017, de 29 de desembre, de pressupostos de la Generalitat per a l'exercici 2018.  
  
Tercer  
La present convocatòria no necessita la seua notificació o comunicació a la Comissió Europea perquè no té tots els requisits de l'apartat 1 de l'article 107 del Tractat de Funcionament de la Unió Europea, ja que les subvencions previstes en la present convocatòria en cap cas finançaran activitats econòmiques, tot això en virtut del que estableix l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
Quart  
1. Els projectes guardonats obtindran els premis següents:  
a) Un premi de 800,00 euros i la participació en la fase nacional, per a la categoria d'escolars pertanyents a cinqué i sisé curs d'Educació Primària.  
b) Un premi de 800,00 euros i la participació en la fase nacional, per a la categoria d'escolars pertanyents a primer i segon curs d'Educació Secundària Obligatòria.  
c) Un premi de 800,00 euros i la participació en la fase nacional, per a la categoria d'escolars pertanyents a tercer i quart curs d'Educació Secundària Obligatòria.  
d) Quatre premis de 500,00 euros més a distribuir indistintament entre les tres categories i sense possibilitat de participació en la fase nacional.  
2. S'estableixen dos premis especials de 300,00 euros cada un per als docents que coordinen un nombre més gran d'equips. En el cas que es produïsca un empat entre diversos docents, s'atorgaran els premis a aquells els equips dels quals hagen sumat un nombre més gran de punts en total. Si persisteix l'empat, es prorratejarà el premi entre els docents que seguisquen empatats.  
3. Al professorat participant en els projectes seleccionats en aquesta convocatòria, se li podrà reconéixer fins a un màxim de 30 hores de formació, en aplicació de l'Ordre 65/2012, de 26 d'octubre, de la Conselleria d'Educació, Formació i Ocupació, sobre el model de formació permanent del professorat i el disseny, reconeixement i registre de les activitats formatives (DOGV 6893, 31.10.2012), pel Servei de Formació del Professorat, d'acord amb la informació certificada en l'acta de participació final enviada per la Direcció General de Comerç i Consum.  
  
4. Per a tots els projectes presentats, que reunisquen els requisits establits en aquesta convocatòria, s'expedirà un certificat de participació.  
5. El jurat podrà declarar deserts alguns dels premis.  
  
Cinqué  
1. Només podran optar als premis de la Generalitat de la fase autonòmica del concurs i accedir a la fase nacional del concurs, els equips dels centres educatius, públics, concertats o privats de la Comunitat Valenciana que reunisquen els requisits següents:  
a) Estar inscrits dins del termini i forma adient en el registre de participants del concurs Consumópolis 13, de conformitat amb el que estableix l'article 3 de les bases reguladores publicades pel Ministeri de Sanitat, Serveis Socials i Igualtat anteriorment mencionat.  
b) Haver completat, tots els integrants de l'equip, el recorregut per la ciutat virtual de Consumópolis, en la forma que es detalla en les instruccions de participació que figuren en el portal de la plataforma virtual de Consumópolis.  
c) Haver elaborat el treball en conjunt i haver-ne obtingut la fitxa virtual, en la forma que es detalla en les instruccions de participació que figuren en el portal de la plataforma virtual de Consumópolis.  
2. Hi ha tres nivells de participació:  
Nivell 1: cinqué i sisé curs d'Educació Primària  
Nivell 2: primer i segon curs d'Educació Secundària Obligatòria  
  
Nivell 3: tercer i quart curs d'Educació Secundària Obligatòria  
  
Sisé  
1. Les sol·licituds es dirigiran a la Direcció General de Comerç i Consum i es presentaran segons el model normalitzat en el registre de la Conselleria d'Economia Sostenible, Sectors Productius, Comerç i Treball, ciutat administrativa 9 d'Octubre, torre 1, carrer de la Democràcia, 77, 46132 València, o per qualsevol de les altres formes que estableix l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
2. La sol·licitud anirà acompanyada de l'annex I, en el que figuraran les dades del centre educatiu, el nivell en què l'equip participa, el nom de l'equip i el llistat dels cinc concursants que componen l'equip, amb indicació respecte de cada un d'aquests de la seua data de naixement i curs en què està matriculat, serà subscrita pel docent que coordine l'equip, amb indicació del seu càrrec o especialitat i funcions, i s'acompanyarà de la documentació següent:  
a) Autorització expressa a la Conselleria d'Economia Sostenible, Sectors Productius, Comerç i Treball perquè aquesta comprove les dades d'identitat de qui la sol·licite, de conformitat amb el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. No obstant això:  
Si de la comprovació efectuada resulta alguna discordança amb les dades facilitades per la persona interessada, l'òrgan instructor estarà facultat per a realitzar les actuacions procedents per a aclarir-la.  
Si la persona interessada no presta el seu consentiment, haurà d'aportar fotocòpia del document nacional d'identitat.  
b) Un exemplar del annex II, autorització firmada per les persones representants legals de l'alumnat, per a cada membre de l'equip.  
c) La fitxa virtual del treball realitzat en conjunt.  
d) Treball original de l'equip (cartell o tanca publicitària).  
3. El termini per a la presentació de les sol·licituds començarà el 10 d'abril i finalitzarà el 30 d'abril de 2018.  
4. Els treballs podran presentar-se en qualsevol de les llengües oficials de la Comunitat Valenciana. En el cas que un treball realitzat en valencià resulte guanyador i puga passar a la fase nacional, la Direcció General de Comerç i Consum realitzarà la traducció al castellà del treball.  
5. La presentació de la sol·licitud de participació en el concurs suposa l'acceptació expressa de totes les bases de la present convocatòria.  
  
  
Seté  
1. Els treballs presentats seran examinats i avaluats per un jurat constituït per:  
- Tres representants de la Direcció General de Comerç i Consum designats per la persona titular de la direcció general, que inclourà el nomenament de la presidenta o el president del jurat.  
- Un representant de la Direcció General de Política Educativa de la Conselleria d'Educació, Investigació, Cultura i Esport.  
- Un representant de l'Institut Valencià de la Joventut.  
- Actuarà com a secretari/ària del jurat, amb veu i sense vot, una persona funcionària del Servei de Defensa de les Persones Consumidores i Arbitratge de Consum.  
2. Per a la selecció dels treballs amb dret a premi, el jurat tindrà en compte els criteris següents:  
a) La puntuació obtinguda en el joc d'internet Consumópolis 13, que representarà el 50 % de la puntuació total a aconseguir per cada equip.  
b) El treball en conjunt que suposarà el 50 % de la puntuació total a aconseguir per cada equip.  
Per a la seua valoració, els criteris seran els següents:  
- Creativitat, originalitat i presentació dels treballs, que ponderarà el 50 % del total d'aquest apartat  
- Coherència del treball amb els objectius del concurs, que ponderarà el 50 % del total d'aquest apartat  
3. El jurat tindrà facultats per a resoldre tots els dubtes que apareguen en la interpretació de les bases.  
4. El jurat elevarà la seua decisió al conseller d'Economia Sostenible, Sectors Productius Comerç i Treball, el qual resoldrà l'atorgament dels premis. La resolució es notificarà a les persones interessades en els termes que preveu l'article 40 de la Llei 39/2015, d'1 d'octubre, del procediment administratiu comú de les administracions públiques.  
  
5. El termini màxim per a resoldre i notificar a qui guanye el concurs serà de dos mesos des de la finalització del termini de presentació de les sol·licituds. Transcorregut el dit termini sense haver-se notificat la resolució, s'entendrà que la persona sol·licitant no està entre els guanyadors del concurs.  
6. Contra la resolució d'atorgament dels premis, que posa fi a la via administrativa, es podrà interposar en el termini d'un mes recurs potestatiu de reposició davant del mateix òrgan, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
7. Els premis concedits seran publicats en el Diari Oficial de la Generalitat Valenciana amb expressió de la convocatòria, del programa i crèdit pressupostari a què s'imputen, beneficiari, quantitat concedida i finalitat o finalitats d'aquests.  
  
Huité  
1. Els equips guanyadors del concurs s'obliguen a cedir a la Generalitat tots els drets d'explotació derivats de la publicació del treball, i la Generalitat podrà utilitzar, per si mateixa o a través de terceres persones, físiques o jurídiques, de la forma que estime més convenient per als seus interessos, qualssevol de les imatges o elements que conformen la publicació esmentada.  
2. Així mateix, els equips guanyadors s'obliguen a assumir les responsabilitats que puguen resultar de la utilització dels textos, imatges i altres elements creatius aportats per aquests en la realització del treball i la propietat dels quals siga de terceres persones o entitats alienes a la present convocatòria.  
  
Nové  
Es faculta el director general de Comerç i Consum per a dictar totes les disposicions que siguen necessàries per al desplegament, eficàcia i execució de la present resolució.  
  
Deu  
Contra aquest acte, que esgota la via administrativa, podrà interposar-se en el termini d'un mes recurs potestatiu de reposició davant de la Conselleria d'Economia Sostenible, Sectors Productius, Comerç i Treball, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que es crega oportú.  
  
València, 7 de març de 2018.- El conseller d'Economia Sostenible, Sectors Productius, Comerç i Treball: Rafael Climent González.